Emneevaluering PED1002 - våren 2024
Emneansvarlig: Elin Rødahl Lie

Bakgrunn for evalueringen:
Evalueringen baserer seg på en kombinasjon av skriftlige og muntlige tilbakemeldinger fra studenter og seminarledere, samt erfaringen til emneansvarlig og studiekonsulent. De skriftlige tilbakemeldingene fra studentene ble samlet inn både midtveis og mot slutten av semesteret.

Generelt
Studentene gir generelt uttrykk for å være fornøyd med undervisningstilbudet ved emnet. I de skriftlige tilbakemeldingene er det særlig de obligatoriske arbeidskravene og de faglige ukesoppgavene som trekkes frem som nyttige og lærerike. Det faglige veiledningstilbudet, «Sentralen», får også gode tilbakemeldinger. Også hverandrevurderingen nevnes av flere studenter som noe de satte pris på. På spørsmål om hva som kunne vært bedre er det flere som skriver at de gjerne skulle hatt skriftlig tilbakemelding på oblig. Det er også flere studenter som skulle ønske at ukesoppgavene og forelesningene hadde hengt bedre sammen. Noen studenter skriver at de ønsker seg videoopptak av forelesningene og at forelesningsnotater ble lagt ut på forhånd.

Utfordringer og tiltak
Som nevnt i tidligere evalueringer er det en utfordring for oss at på tross av et omfattende undervisningstilbud, er det en stor gruppe studenter som ikke legger ned tilfredsstillende innsats. Mange studenter møter sjelden eller aldri til undervisningen og mange av besvarelsene på oblig. og eksamen vitner om en ganske overfladisk kjennskap til pensum. 
Våren 2024 gjorde vi derfor noen tiltak. I tillegg til de vanlige aktivitetene (fagforelesninger og forelesninger om akademisk skriving relevant for de obligatoriske arbeidskravene og eksamen, shut up and write, og veiledningstilbudet «Sentralen») gjorde vi følgende:
1) Vi innførte en muntlig komponent i det obligatoriske arbeidskravet.
2) Vi arrangerte en seminarrekke med leseseminarer ledet av stipendiater og erfarne undervisningsassistenter der utvalg fra utvalgte pensumtekster ble lest og diskutert sammen.
3) Eksamensoppgaven ble utformet slik at den tydelig gjenspeilet undervisningsaktivitetene i emnet, og det ble laget en grundig sensorveiledning. 

Erfaringer:
1)
Som del av oblig. skulle studentene dette semesteret presentere en fagtekst fra pensum for medstudenter i grupper på rundt 5-6 studenter på et seminar. Vi fordelte studentene over to uker, og hadde booket alle seminarrommene i kjelleretasjen til formålet. Motivet var todelt. Vi ønsket å legge til rette for at studentene måtte stå inne for innholdet i det de hadde skrevet (jf. utfordring med at det er vanskelig å avsløre studenters bruk KI-verktøy), og vi ønsket å gjøre noe med gapet mellom antall studenter som deltar i undervisningen og antall studenter som leverer oblig. og eksamen. Dessverre erfarte vi ikke at motivene ble tilfredsstillende innfridd. Selv om vi stilte med fullt mannskap begge ganger ble den usedvanlig store studentgruppen vanskelig for oss å følge opp. Mange studenter var svært nervøse for å skulle presentere, og turte knapt si noe når seminarlederne og emneansvarlig gikk rundt for å høre på. Samtidig opplevde vi et læringsmiljø der motiverte studenter “druknet litt” i mindre motiverte studenter, dvs. studenter som gav uttrykk for at de var til stede mest fordi de måtte og i liten grad viste interesse for å bidra. I studentenes tilbakemeldinger er det flere som skriver at de erfarte dette. Samtidig er det også en del studenter som trekker frem at de satte pris på at det ble lagt opp til muntlig aktivitet. For eksempel var det en student som skrev:
Jeg synes det kunne vært mer muntlig slik det var i oblig 1. Ikke nødvendigvis presentasjoner, men at en større del av studiet er muntlig, slik at det oppstår fler diskusjoner om pensum, og man blir samtidig mer involvert med nye studenter.
Dette tar vi med oss videre.

2)
Motivet bak leseseminaret var ikke bare å understreke betydningene av å lese og jobbe med å forstå pensumtekstene. Vi ønsket også formidle til studentene at de ikke er alene om å synes at lesing kan være vanskelig. Videre ønsket vi å vise studentene en arbeidsmetode de selv vil kunne ta i bruk på egenhånd, i kollokvier ol. Seminaret gikk over seks ganger, og det deltok mellom 16 og 8 studenter på seminaret hver gang. De som deltok, gav uttrykk for at de likte formen. Noen få synes det var skummelt å lese høyt, særlig når teksten var på engelsk, men dette ble faktisk et mindre problem enn fryktet. Vi ønsket å legge til rett for muntlig aktivitet der innholdet kom i fokus, ikke studentenes prestasjoner. Både det at de samme studentene fortsatte å møte opp samt diskusjonsutviklingen i gruppa, bar bud om at dette lyktes vi trolig med. Erfaringene fra leseseminaret vil vi ta med oss videre først inn i planleggingen av PED1001 til høsten, og deretter til neste gang emnet går.

3)
Da eksamen ble gjennomført etter evalueringen, er det vanskelig å gjengi studentenes erfaring her. Sensorene gav imidlertid tydelig uttrykk for at de likte den grundige sensorveiledningen, og at de ble gitt et tydelig bilde av hva som kunne forventes av studentene. Av sensorene ble det også, for første gang, etterspurt en faglig gjennomgang av de mest sentrale pensumtekstene. Det ble også reist spørsmål om ikke vi kunne være tydeligere på hva som bør være de faglige minimumskravene (altså hva som skiller E fra F). Dette tar vi med oss videre. 

